Oficialusis leidinys L 188 , 29/07/1993 p. 0032 - 0037

specialusis leidimas suomių kalba: skyrius 7 tomas 4 p. 0238

specialusis leidimas švedų kalba: skyrius 7 tomas 4 p. 0238



Tarybos direktyva 93/33/EEB 1993 m. birželio 14 d. dėl sergėjimo įtaisų, skirtų užkirsti kelią neteisėtam dviračių arba triračių motorinių transporto priemonių naudojimui EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 100a straipsnį, atsižvelgdama į 1992 m. birželio 30 d. Tarybos direktyvą 92/61/EEB dėl dviračių arba triračių motorinių transporto priemonių tipo patvirtinimo [1], atsižvelgdama į Komisijos pasiūlymą [2], bendradarbiaudama su Europos Parlamentu [3], atsižvelgdama į Ekonomikos ir socialinių reikalų komiteto nuomonę [4], kadangi vidaus rinką sudaro vidaus sienų neturinti erdvė, kurioje užtikrinamas laisvas prekių, asmenų, paslaugų ir kapitalo judėjimas; kadangi dėl to turėtų būti patvirtintos būtinos tam tikslui priemonės; kadangi, siekiant užtikrinti galimybę įrengti sergėjimo įtaisus, skirtus užkirsti kelią neteisėtam naudojimui, kiekvienoje valstybėje narėje dviratės ir triratės motorinės transporto priemonės turi atitikti tam tikras technines charakteristikas, nustatytas privalomose nuostatose, kurios įvairiose valstybėse narėse yra skirtingos; kadangi dėl jų skirtumų šios nuostatos trukdo prekybai Bendrijoje; kadangi šias vidaus rinkos kūrimo ir veikimo kliūtis galima pašalinti, jei visos valstybės narės vietoje nacionalinių taisyklių priims vienodus reikalavimus; kadangi būtina parengti suderintus reikalavimus sergėjimo įtaisams, skirtiems užkirsti kelią neteisėtam dviračių ir triračių motorinių transporto priemonių naudojimui, kad būtų sudaryta galimybė kiekvienam šių transporto priemonių tipui taikyti Direktyvoje 92/61/EEB nustatytą tipo patvirtinimo ir komponentų tipo patvirtinimo tvarką; kadangi, atsižvelgiant į siūlomo minėtame sektoriuje veiksmo mastą arba poveikį, šioje direktyvoje numatytos Bendrijos priemonės yra būtinos, iš tiesų esminės iškeltam tikslui pasiekti, t. y. nustatant Bendrijos transporto priemonių tipo patvirtinimą; kadangi valstybės narės pačios negali tinkamai šio tikslo pasiekti; kadangi, siekiant palengvinti patekimą į Bendrijai nepriklausančių valstybių rinkas, atrodo, kad vertėtų pasiekti šios direktyvos ir Jungtinių Tautų Europos ekonominės komisijos Reglamento Nr. 62 reikalavimų lygiavertiškumą, PRIĖMĖ ŠIĄ DIREKTYVĄ: 1 straipsnis Ši direktyva ir jos priedai taikomi sergėjimo įtaisams, skirtiems užkirsti kelią neteisėtam visų tipų transporto priemonių, kurios apibrėžtos Direktyvos 92/61/EEB 1 straipsnyje, naudojimui. 2 straipsnis Sergėjimo įtaiso, skirto užkirsti kelią neteisėtam dviračių ar triračių motorinių transporto priemonių naudojimui, komponentų tipo patvirtinimo tvarka bei laisvo šių transporto priemonių judėjimo sąlygos nustatytos Direktyvos 92/61/EEB II ir III skyriuose. 3 straipsnis Pagal Direktyvos 92/61/EEB 11 straipsnį pripažįstamas šios direktyvos ir Jungtinių Tautų Europos ekonominės komisijos reglamento Nr. 62 (E/ECE/TRANS/505 — Add. 61/Amend. 1) reikalavimų lygiavertiškumas. Komponentų tipo patvirtinimą suteikiančios valstybių narių institucijos pripažįsta patvirtinimus, suteiktus pagal pirmiau minėto Reglamento Nr. 62 reikalavimus, bei komponentų tipo patvirtinimo žymenis kaip pagal šios direktyvos reikalavimus suteiktų patvirtinimų ir žymenų alternatyvas. 4 straipsnis Ši direktyva gali būti iš dalies keičiama Direktyvos 70/156/EEB [5] 13 straipsnyje nustatyta tvarka, kad: - būtų atsižvelgta į 3 straipsnyje nurodytus Jungtinių Tautų Europos ekonominės komisijos reglamento pakeitimus, - priedai būtų suderinti su technikos pažanga. 5 straipsnis 1. Valstybės narės priima ir paskelbia nuostatas, būtinas šios direktyvos įgyvendinimui, ne vėliau kaip iki 1994 m. gruodžio 14 d. Apie tai jos nedelsdamos praneša Komisijai. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. Nuo pirmojoje pastraipoje minėtos dienos valstybės narės negali drausti pradėti eksploatuoti šios direktyvos reikalavimus atitinkančias transporto priemones dėl priežasčių, susijusių su sergėjimo įtaisu, skirtu užkirsti kelią jų neteisėtam naudojimui. Pirmojoje pastraipoje minėtas nuostatas jos pradės taikyti nuo 1995 m. birželio 14 d. 2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus. 6 straipsnis Ši direktyva skirta valstybėms narėms. Priimta Liuksemburge, 1993 m. birželio 14 d. Tarybos vardu Pirmininkas J. TRØJBORG [1] OL L 225, 1992 8 10, p. 72. [2] OL C 293, 1992 11 9, p. 32. [3] OL C 337, 1992 12 21, p. 103 ir OL C 176, 1993 6 28. [4] OL C 73, 1993 3 15, p. 22. [5] OL L 42, 1970 2 23, p. 1. Direktyva su paskutiniais pakeitimais, padarytais Direktyva 92/53/EEB (OL L 225, 1992 8 10, p. 1). -------------------------------------------------- I PRIEDAS TAIKYMO SRITIS — SĄVOKŲ APIBRĖŽIMAI — BENDRIEJI IR KONKRETŪS REIKALAVIMAI 1. TAIKYMO SRITIS 1.1. Ši direktyva taikoma sergėjimo įtaisams, skirtiems užkirsti kelią neteisėtam dviračių motorinių transporto priemonių su šonine priekaba ir be jos bei triračių motorinių transporto priemonių naudojimui. 2. SĄVOKŲ APIBRĖŽIMAI 2.1. Šioje direktyvoje: 2.2. "Komponento tipo patvirtinimas" — tai komponento tipo patvirtinimas dėl apsaugos nuo neteisėto transporto priemonės tipo naudojimo. 2.3. "Transporto priemonės tipas" — tai esminių skirtumų neturinčios motorinės transporto priemonės, kurios iš esmės nesiskiria pagal šiuos požymius: 2.3.1. Gamintojo pateikta informacija apie transporto priemonės tipą. 2.3.2. Transporto priemonės, kurioje veikia sergėjimo įtaisas, komponento ar komponentų išdėstymas ir forma. 2.3.3. Sergėjimo įtaiso tipas. 2.4. "Sergėjimo įtaisas" — tai sistema, skirta užkirsti kelią neteisėtam transporto priemonės naudojimui užrakinant vairą ir (arba) transmisiją; sistema gali: 2.4.1. Veikti vien tik vairą (1 tipo įtaisas). 2.4.2. Veikti vairą ir tuo pat metu veikti įtaisą, kuris išjungia transporto priemonės variklį (2 tipo įtaisas). 2.4.3. Esant išankstinei apkrovai, veikti vairą ir tuo pat metu įtaisą, kuris išjungia transporto priemonės variklį (3 tipo įtaisas). 2.4.4. Veikti transmisiją (4 tipo įtaisas). 2.5. "Vairavimo įtaisas" — tai vairuotojo tiesiogiai valdoma vairavimo mechanizmo dalis (dviračio (motociklo) vairas arba vairaratis), vairo galvutė ir visos papildomos detalės ar kiti komponentai, nuo kurių tiesiogiai priklauso sergėjimo įtaiso veiksmingumas. 2.6. "Kombinacija" — tai blokavimo sistemai specialiai skirtas ir jai pagamintas variantas, kuris, tinkamai jį naudojant, leidžia eksploatuoti tą blokavimo sistemą. 2.7. "Raktas" — tai bet koks įtaisas, kuris suprojektuotas ir pagamintas įjungti blokavimo sistemą, kuri suprojektuota ir pagaminta taip, kad ją būtų galima įjungti tik tuo įtaisu. 3. BENDRIEJI REIKALAVIMAI 3.1. Visos dviratės ir triratės motorinės transporto priemonės, išskyrus mopedus, turi turėti sergėjimo įtaisą, kuris skirtas užkirsti kelią neteisėtam naudojimui ir atitinka šioje direktyvoje nustatytus reikalavimus. Mopeduose įrengiami sergėjimo įtaisai, skirti užkirsti kelią neteisėtam naudojimui, turi atitikti šios direktyvos reikalavimus. 3.2. Sergėjimo įtaisas turi būti toks, kad: 3.2.1. Norint nukreipti, vairuoti ar stumti transporto priemonę pirmyn, sergėjimo įtaisą reikėtų išjungti. 3.2.2. 4 tipo įtaiso atveju, būtina išjungti šį įtaisą norint išlaisvinti transmisiją. Jei šis įtaisas įsijungia nuo stovėjimo svirties, jis turi suveikti kartu su įtaisu, kuris sustabdo transporto priemonės variklį. 3.2.3. Raktą būtų galima ištraukti tik tada, kai skląstis yra visiškai užsklęstas arba atsklęstas. Turi būti neįmanoma pasukti raktą į kokią nors tarpinę padėtį, kurioje jis gali užsklęsti skląstį, net ir naudojant sergėjimo įtaiso raktą. 3.3. Skirsnio 3.2 reikalavimuose nurodytos būsenos turi būti pasiekiamos raktelį pasukus vieną kartą. 3.4. 3.1 skirsnyje minėtas sergėjimo įtaisas ir jį valdančios transporto priemonės detalės turi būti suprojektuotos taip, kad būtų neįmanoma jas greitai ir nepatraukiant dėmesio atidaryti, išjungti ar sugadinti, pavyzdžiui, naudojant paprastus pigius įrankius, įrangą ar instrumentus, kuriuos lengva paslėpti. 3.5. Sergėjimo įtaisas turi būti transporto priemonės originalios įrangos komponentas (t. y. jis turi būti įrengtas gamintojo prieš pirminį pardavimą mažmeninėje prekyboje). Spyna turi būti gerai pritvirtinta prie sergėjimo įtaiso. (Jei spyną galima ištraukti naudojant raktą prieš tai nuėmus dangtį ar kitą laikantįjį įrenginį, tai neprieštarauja šiam reikalavimui). 3.6. Rakto blokavimo sistema turi turėti ne mažiau kaip 1000 skirtingų kombinacijų arba tiek kombinacijų, kiek per metus pagaminamų transporto priemonių, jei pagaminamų transporto priemonių skaičius yra mažesnis kaip 1000. Konkretaus transporto priemonės tipo kombinacijos pasikartojimas turi būti maždaug 1 iš 1000. 3.7. Raktas ir spynos kodas neturi būti matomi. 3.8. Spyna turi būti suprojektuota, pagaminta ir sumontuota taip, kad ją užrakinus būtų neįmanoma pasukti cilindro, taikant mažesnį kaip 0,245 m daN sukimo momentą, naudojant ne atitinkamą raktą, o kokį nors kitą daiktą ir 3.8.1. Jei cilindras yra piršto tipo, greta vienas kito negali būti daugiau kaip du viena kryptimi veikiantys identiški grioveliai, o iš viso identiškų griovelių neturi būti daugiau kaip 60 %. 3.8.2. Jei cilindras yra disko tipo, greta vienas kito negali būti daugiau kaip du viena kryptimi veikiantys identiški grioveliai, o identiškų įpjovų neturi būti daugiau kaip 50 %. 3.9. Sergėjimo įtaisai turi būti tokie, kad transporto priemonei pradėjus judėti ir varikliui sukantis nebūtų tikimybės, kad įtaisas netyčia užsikirs ir todėl iškils pavojus saugumui. 3.10. Įjungus 1, 2 arba 3 tipo sergėjimo įtaisą, jis, nesugadindamas vairavimo įtaiso ir nepakenkdamas saugumui, turi būti pajėgus atlaikyti abiem kryptimis ir esant statiškoms sąlygoms išilgai vairo veleno ašies taikomą 20 m daN sukimo momentą. 3.11. 1, 2 arba 3 tipo sergėjimo įtaisas turi būti suprojektuotas taip, kad vairą būtų galima užrakinti tik ne mažesniu kaip 20º kampu į kairę ir (arba) dešinę tiesiosios eigos krypties atžvilgiu. 3.12. Taikant traukos variklio maksimalų sukimo momentą, užrakintas 4 tipo sergėjimo įtaisas neturi leisti suktis varančiajam ratui. 4. KONKRETŪS REIKALAVIMAI 4.1. Sergėjimo įtaisas turi atitikti ne tik 3 skirsnyje nurodytus bendruosius reikalavimus, bet ir žemiau pateiktus konkrečius reikalavimus: 4.1.1. 1 arba 2 tipo sergėjimo įtaisų atveju spynos neturi būti įmanoma atrakinti kokiu nors kitu būdu, išskyrus pasukant raktą, kai 2.5 skirsnyje minėto vairavimo įtaiso padėtis yra tokia, kad skląstis užsifiksuotų atitinkamoje įgriovoje. 4.1.2. 3 tipo sergėjimo įtaisų atveju transporto priemonės vairuotojui sukant raktą neturi būti įmanoma skląsčiui suteikti išankstinę apkrovą arba suteikti ją kitu veiksmu sukant raktą. Suteikus skląsčiui išankstinę apkrovą, raktą galima ištraukti tik esant 3.2.3 skirsnyje nurodytoms būsenoms. 4.2. 2 ir 3 tipo sergėjimo įtaisų atveju, neturi būti įmanoma užsklęsti skląsčio, jeigu įtaisas yra padėtyje, kai galima įjungti transporto priemonės variklį. 4.3. Užrakinus 3 tipo sergėjimo įtaisą, neturi būti įmanoma jį išjungti. 4.4. Atliekant II priede nurodytą bandymą, po 2500 blokavimo ciklų kiekviena kryptimi 3 tipo sergėjimo įtaisai turi išlikti geros darbinės būklės, t. y. jie turi toliau atitikti 3.8, 3.9, 3.10 ir 4.3 skirsnių reikalavimus. -------------------------------------------------- II PRIEDAS 3 TIPO SERGĖJIMO ĮTAISŲ DĖVĖJIMOSI BANDYMAS 1. BANDYMO ĮRANGA 1.1. Bandymo įrangą sudaro: 1.1.1. Įranga, ant kurios galima montuoti vairo mazgo su sergėjimo įtaisu, kaip apibrėžta I priedo 2.4 skirsnyje, pavyzdį. 1.1.2. Sistema įtaisui įjungti ir išjungti, įskaitant rakto panaudojimą. 1.1.3. Sistema, kurios paskirtis sukti vairo veleną, susijusį su sergėjimo įtaisu. 2. BANDYMO METODAS 2.1. Vairo mazgo pavyzdys su sergėjimo įtaisu montuojamas ant 1.1.1 skirsnyje nurodytos įrangos. 2.2. Bandymo ciklo metu atliekami šie veiksmai: 2.2.1. Pradinė padėtis: sergėjimo įtaisas išjungiamas, vairo velenas pastatomas į tokią padėtį, kuri neleidžia įjungti sergėjimo įtaiso. 2.2.2. Užrakinimas: sergėjimo įtaisas užrakinamas pasukant raktą. 2.2.3. Įjungimas: vairo velenas pasukamas taip, kad jam tenkantis sukimo momentas, esant užrakintam sergėjimo įtaisui, būtų 5,88 Nm ± 0,25. 2.2.4. Išjungimas: sergėjimo įtaisas išjungiamas įprastu būdu, sukimo momentą sumažinant iki 0, kad būtų lengviau išjungti. 2.2.5. Grįžtamoji padėtis: vairo velenas sukamas tol, kol jo padėtis neleidžia įjungti sergėjimo įtaiso. 2.2.6. Sukimasis priešinga kryptimi: 2.2.2, 2.2.3, 2.2.4 ir 2.2.5 papunkčiuose minėti veiksmai kartojami priešinga vairo veleno sukimosi kryptimi. 2.2.7. Laiko tarpas tarp dviejų įtaiso įjungimų iš eilės turi būti ne mažiau kaip 10 sekundžių. 2.3. Dėvėjimosi ciklas kartojamas tiek kartų, kiek numatyta I priedo 4.4 skirsnyje. -------------------------------------------------- III PRIEDAS --------------------------------------------------